
Čo je to Downov syndróm (DS)?

Downov syndróm je chromozomálna aberácia, charakteristická tým, že v bunkovom jadre je prítomný nadbytočný 21. chromozóm. Bunky teda obsahujú 47 chromozómov namiesto 46. Downov syndróm sa prejavuje postihnutím intelektu a často býva spojený s niektorými vrodenými vývojovými telesnými vadami. 
Downov syndróm je nazvaný po anglickom lekárovi Johnovi Langdonovi Downovi, ktorý v r. 1866 publikoval vedeckú prácu v ktorej popísal vonkajšie znaky časti mentálne postihnutých ľudí vyčleňujúcich sa od iných duševne zaostalých. Na základe ich aziatského zjavu používa termín „mongoloizmus“ od ktorého sa v súčasnosti ustúpilo a používa sa termín Downov syndróm.

Francúz Jérome Lejeune je považovaný za jedného zo zakladateľov modernej genetiky človeka a lekárskej genetiky. V roku 1958 objavil príčinu Downovho syndrómu - trizómiu 21. chromozómu a ako prvý lekár tak preukázal spojitosť medzi genetickou poruchou a mentálnou retardáciou. 


U ktorých rodičov je vyššie riziko narodenia dieťaťa s Downovým syndrómom?
Dieťa s Downovým syndrómom sa môže narodiť ktorejkoľvek rodičke. Riziko narodenia dieťaťa s Downovým syndrómom sa zvyšuje so zvyšujúcim sa vekom rodičov. Vo veku 20 rokov je riziko Downovho syndrómu 1:1500, v 35-tich rokoch je toto riziko už 1:380. 

Je Downov syndróm dedičný?
Väčšina chromozomálnych aberácií vrátane Downovho syndrómu nie je spojená s rodinným výskytom a vzniká celkom náhodne. 

Vyvinuté schopnosti
· dobrá pamäť

Oslabené schopnosti
· problematický je rozvoj reči - rozvíjať reč 
· oneskorený vývin reči
· ťažkostí s porozumením

V oblasti reči sú ťažkosti
· s vyjadrovaním
· porozumením reči
· chudobná slovná zásoba
· oneskorený vývin reči
Odporúčanie
· navštevovať logopéda

Uplatňovať totálnu komunikáciu - ako "komplexnú komunikáciu, ktorá zahrňuje široké spektrum spôsobov komunikácie: 
· hovorená reč, 
· písaná, čítanie, 
· spev, 
· pohyby celého tela,
· mimiku,
· gesta
·  špecifické tzv. augmentatívne a alternatívne spôsoby komunikácie atd."

Deti s Downovým syndrómom dostali do vienka taktiež pozitívne vlastnosti, ako schopnosť ľúbiť, spolupatričnosť, schopnosť tolerancie a empatie, bezprostrednosť, srdečnosť. Bez zábran používajú slová ako "ľúbim ťa, páčiš sa mi, mám ťa rád". Urobiť radosť iným a tešiť sa z radosti a úspechov iných im je blízke.
Ale ako všetky iné deti, aj oni majú lepšie i horšie vlastnosti. Aj pre ne platí, že sú rôzne a majú rozličné záujmy a schopnosti.
Milujú hudbu, tanec, rytmus, maľovanie a rôzne činnosti v domácnosti. Ak sa pre niečo nadchnú, sú schopní sa tomu intenzívne a vytrvalo venovať. Všetky deti s Downovým syndrómom majú svoje limity, ktoré by rodičia i vychovávatelia mali poznať.
Pri dobrej výchove a vhodnom usmernení je ich správanie normálne a môžu byť príkladom pre iné deti. Napriek všeobecnej rozdielnosti charakterov majú niektoré spoločné povahové črty. Sú priateľské, dobrosrdečné, bezprostredné a spontánne. 
Z negatívnych vlastností je typická tvrdohlavosť. Pri dobrom vedení sú vytrvalé (v pozitívnom zmysle) a poriadkumilovné. Veľmi statočne znášajú bolesť a nepohodu. Ak sú mrzuté, utrápené či plačlivé, treba za tým vždy hľadať nejakú objektívnu príčinu, ktorá im nepohodu spôsobila. Najmä deti s pridruženými chorobami, ako sú napríklad celiakia či iné zažívacie problémy. V dôsledku svojich ťažkostí sa môžu správať neadekvátne, aj v tomto prípade je to však veľmi individuálne. 
Pri výchove dieťaťa s Downovým syndrómom je vhodné využívať ich špeciálnu schopnosť - napodobovanie. Ak budú môcť napodobovať pozitívne príklady, bude to pre ich dobro. Ak im bude príkladom negatívne správanie ľudí v okolí, osvoja si ho a zhorší sa ich akceptácia v spoločnosti.
Správanie detí s Downovým syndrómom je podmienené nielen charakterom dieťaťa, ale hlavne jeho výchovou a zdravotným stavom. Pozitívny vplyv na vývoj dieťaťa a formovanie jeho osobnosti má dôsledná výchova bez zbytočného ochranárskeho postoja rodičov a bez akéhokoľvek manipulovania s dieťaťom.
Starostlivosť o takéto dieťa si totiž vyžaduje okrem stále spomínanej lásky taktiež systematickosť, sebadisciplínu a pracovitosť, schopnosť rozvrhnúť čas, zdravý sedliacky rozum a nezlomenú matku. Toľko môžu poskytnúť dieťaťu rodičia.
Podmienky vytvorené rodinou idú ruka v ruke s ďalšími dôležitými podmienkami pre dobrý rozvoj dieťaťa s DS, ktorými sú kvalitná lekárska starostlivosť, možnosť čo najviac integrovať dieťa do majoritnej spoločnosti, práca na rozvoji jeho osobnosti a sprostredkovanie vedomostí a zručností. 

Deti s DS vzdelávateľné SÚ a nie je dôvod, prečo by sa nemali naučiť čítať, písať a počítať, navštevovať školu ako ktokoľvek iný (spôsob prípravy je spomenutý nižšie).

Áno, DS so sebou nesie mentálne postihnutie vždy. Avšak oproti minulým tvrdeniam o hlbokej mentálnej retardácii je dnes už známe, že intelekt absolútnej väčšiny ľudí s DS sa pohybuje v pásme ľahkej mentálnej retardácie, niektoré deti sa dokonca pohybujú v pásme hraničnom. Deti s DS totiž absenciu poznávacích schopností nemajú, len sa vyvíjajú pomalšie a je potrebné ich schopnosti „otvoriť“. Ale vzdelávateľné sú všetky.

Samozrejme, že dieťa s DS vychovateľné JE. Tieto deti sú nesmierne sociálne zdatné, osvojujú si dobré návyky (avšak rovnako aj tie zlé), ak im k tomu my dáme príležitosť.

Downov syndróm je v podstate „genetická nehoda“, ktorej sa nedá predísť.

Ľudia s DS sa vyvíjajú pomaly, ale stále. Človek s DS napr. vo veku okolo 50 rokov je schopný s úspechom začať sa učiť čítať. Iní už dospelí ľudia s DS sa až v dospelosti začali učiť počítať atď.

Čo ďalšie dieťa – môže mať DS?
Áno, znovu sa môže DS vyskytnúť u jednej z troch foriem trizómie 21, avšak pri krvných testoch je možné túto vzácnu formu zistiť. Existujú prípady rodín, kde sa DS opakuje.

Je pravda, že bude mať vyplazený jazyk?
Tieto hrozné predstavy o človeku s DS sú dôsledkom pozorovania odložených detí s DS žijúcich v niekdajších ústavoch sociálnej starostlivosti. Je nesporné, že ani pri najlepšej starostlivosti nebolo možné v hromadných zariadeniach zaistiť dostatočnú individuálnu starostlivosť. Pri správnom cvičení, správnom držaní tela a starostlivosti o horné dýchacie cesty zostane jazyk, kde má byť. Ľudia s DS trpia makroglosiou v úplne rovnakom percentuálnom rozložení ako ostatná populácia. Mýtus o veľkom vyplazenom jazyku sa dá vyvrátiť už pohľadom na deti, ktoré zostali v rodinách a ktoré majú dobrú starostlivosť. Ak budeme citovať PaedDr. Evu Matějíčkovú: „…Jazyk je veľký normálne, avšak ústna dutina je relatívne malá“.

Ako to prijme rodina a príbuzní ?
Nikto sa nemusí za svoje dieťa hanbiť. Prečo aj? Kto má právo povedať, že toto je dieťa lepšie a toto horšie a toto sa nehodí? Ako vyzerá človek, ktorý môže povedať, aby matka toto dieťa vymazala zo svojho života? Materinská láska je svätá a slová mierené proti nej sú hrubo neetické. Pravda však je, že u väčšiny ľudí sa v súvislosti s dieťaťom s DS zo začiatku prejavuje ostych. Preto neexistuje lepší spôsob pomoci svojim blízkym a známym, ako predstaviť dieťa so samozrejmosťou. Keď potom matka prelomí strach z komunikácie vysvetlením diagnózy, okolie si vydýchne a začne sa správať prirodzene. Sebavedomie rodiny tak nie je pošliapané a rodičia sa lepšie vysporadúvajú so starosťami, ktoré ich v priebehu života s dieťaťom stretnú.

Vzdelávane detí s DS.
Všeobecne sa dá povedať, že pre deti s DS je bežná materská škola nutnosťou, pretože poskytuje dieťaťu prirodzený priestor pre nácvik sociálnych schopností a pre správanie v skupine. Naopak zdravé deti takto dostanú možnosť naučiť sa pracovať a komunikovať so svojimi znevýhodnenými spolužiakmi, pretože v tomto veku ich prijímajú bez výhrad.

Bude mať dieťa s DS zdravotné problémy?
Počet možných zdravotných komplikácií nie je malý. Avšak jednak sa všetky problémy nevyskytujú naraz, jednak úroveň medicíny je iná, než pred rokmi, keď ľudia s DS nemali dnešné možnosti pomoci. V súčasnosti sa dá veľmi úspešne niektorým pridruženým chorobám predchádzať, alebo ich úspešne liečiť ako u každého iného dieťaťa. A dobrý pediater môže zásadným spôsobom ovplyvniť optimálny vývoj dieťaťa s DS. Okrem toho, že sa systematicky stará o jeho zdravotný stav, posiela matku s dieťaťom na odborné pracoviská, kde ju naučia, ako podporovať a rozvíjať jeho psychomotorický vývoj. Dobrý pediater, nielen odborne ale aj ľudsky vyspelý, je nenahraditeľnou oporou rodine.

Je nesporné, že ľudia s DS sa rodili od nepamäti, rodia sa dnes a budú sa - aj napriek všetkým pokrokom v prenatálnej diagnostike - rodiť aj naďalej.

ZDRAVOTNÉ PROBLÉMY

Problémy detí s Downovým syndrómom
· Problémy s výživou. Deti horšie pijú jednak v dôsledku apatie a hypotónie a jednak v dôsledku iných zdravotných problémov.
· Vrodené chyby srdca alebo tráviaceho systému.
· Trpia častejšie infekciami dýchacích ciest. Je to v dôsledku zníženej imunity. 
· Môžu mať zníženú funkciu štítnej žľazy (až 30%).
· Zrakové a sluchové postihnutie (60%). 
· Kŕčové stavy (3-5%). 
· Ortopedické chyby (viac ako 70%). 
· Poruchy spánkového dýchania (10%).
· Neurologické. 
· Psychiatrické problémy u dospelých a dospievajúcich (50%).
· Zubné problémy.
· Obezita. 
· Vyšší sklon k leukémii. 


NEUROLOGICKÝ NÁLEZ U OSÔB S DS
K najčastejším neurologickým ťažkostiam u DS patrí: hypotónia, atlanto - axiálna instabilita a v dospelosti zvýšená pohotovosť k (epileptickým) záchvatom a Alzheimerova choroba. 

Hypotónia - znížené svalové napätie je veľmi časté u detí s DS a je rôzneho stupňa - od miernej hypotónie až po závažnú. Hypotónia sa spontánne zlepšuje s vekom, ale výraznou úpravu symptómov zníženého svalového napätia je možné dosiahnuť pomocou rehabilitačných programov zameraných na motorický vývoj dieťaťa a poskytovaných od 4.-6. týždňa života dieťaťa. 

Atlanto - axiálna dislokacia - svedčí o oslabení krčných svalov, ktorým trpí približne 10-20 % detí s DS. Vo väčšine prípadov sa nevyskytujú ďalšie príznaky. Ako prevencia poškodenia krčnej chrbtice, resp. miechy, slúži röntgen krčnej chrbtice v ranom detstve (2. rok veku). Pri potvrdení instability sa v ďalšom živote obmedzujú vysoko rizikové telesné aktivity - skákanie, potápanie a pod. V ťažších prípadoch atlanto-axiálnej instability (s ďalšími sprievodnými symptómami- bolesti hlavy, znížená ohybnosť krku, inkontinencia moču a stolice) sa odporúča chirurgický zákrok (umelý spoj medzi oboma stavcami). 

Epileptické záchvaty sa u detí s DS objavujú približne tak často ako u inej populácie rovnakého veku. Po dvadsiatom až tridsiatom roku sa ale incidencia k záchvatom u ľudí s DS v porovnaní s bežnou populáciou zvyšuje. Pri výskytu epileptických záchvatov sa uplatňuje bežná terapie pomocou antikonvulzívnych liekov. 

Alzheimerova choroba, degeneratívna neurologická porucha, postihuje osoby s DS v dospelosti 3-5 krát viac než dospelých  bežnej populácie. U osôb s DS sa môže vyskytnúť už vo veku 30 rokov v porovnaní s nástupom v 50-roku života u bežnej populácie. Niektoré príznaky ochorenia sa zvládajú terapeuticky, všeobecne sa ale ochorenie zatiaľ považuje za nevyliečiteľné. Posledné výskumy naznačujú súvislosť trizomického génu 21 a Alzheimerovej choroby. 

PORUCHY ENDOKRINNÍHO SYSTÉMU
Ľudia s DS majú väčšiu incidenciu - nábeh k poruchám endokrinného systému, než bežná časť populácie. Najčastejšie poruchy sa viažu na štítnu žľazu (thyrea). 
Približne 10 % detí a 13-50 % dospelých ľudí s DS trpí poruchami funkcie štítnej žľazy medzi ktorými je najčastejšia hypotyreóza - znížená činnosť štítnej žľazy. Hypotyreóza sa diagnostikuje na základe krvného vyšetrenia - stanovenie koncentrácie hormónov štítnej žľazy. Odporúča sa vyšetrenie v ranom veku a pravidelné monitorovanie v jedno- až dvojročných intervaloch. Liečba hypotyreózy je pomerne jednoduchá podávaním príslušného chýbajúceho hormónu v syntetickej forme, ale je osudovo dôležitá predovšetkým pre malé deti, pretože tieto hormóny ovplyvňujú vývoj mozgu. Hypotyreóza sa môže objaviť v ktoromkoľvek veku. 
Nadmerná činnosť štítnej žľazy - hypertyreóza - sa diagnostikuje taktiež na základe vyšetrenia krvi. Terapia spočíva v podávaní hormónov štítnej žľazy (blokáda vlastní syntézy), alebo inaktivacia časti štítnej žľazy (chirurgicky alebo podávaním rádioaktívneho jódu). 

ABNORMALITY KARDIO-VASKULÁRNEHO SYSTÉMU
Tieto abnormality patria k pomerne častým u detí s DS. Vrodené srdečné poruchy (napr. defekt komorovo -predsieňovej prepážky, defekt mezikomorovej prepážky, Fallotova tetralogia) sa vyskytujú takmer u 50% detí s DS. Preto je životne dôležitá včasná diagnóza (echokardiogram) v prvých dvoch mesiacoch života i v prípade, že sa nevyskytujú ďalší príznaky. Podstatná časť srdečných vad sa odstraňuje chirurgicky, čo umožní dlhodobé zlepšenie zdravotného stavu dieťaťa a prispieva k predlženiu života ľudí s DS. 

PORUCHY ZMYSLOVÝCH ORGÁNOV
Poruchy sluchu sú u detí s DS časté vzhľadom k odlišnej anatómii lebky (skrátený zvukovod) a z toho vyplývajúca zvýšená incidencia k zápalu stredného ucha s následným ovplyvnením kvality sluchu. Doporučuje sa spolupráce pediatra a audiológa tak, aby sa minimalizoval negatívny dopad porúch sluchu na vývoj reči. 

Z porúch zraku sa v ranom veku vyskytuje strabizmus, neskôr sa vyvíja ďalekozrakosť a krátkozrakosť. 

Najčastejšie zdravotné problémy u detí s Downovým syndrómom sú spojené:
· s neadekvátnou výživou a ťažkosťami s kŕmením v dôsledku iných zdravotných problémov, ako sú vrodené srdcové chyby, chyby zažívacieho traktu a neprospievanie z iných dôvodov
· s častými infekciami dýchacích ciest spojenými so zmenami v imunitnom systéme
· so zrakovým postihnutím (sklon ku krátkozrakosti, strabizmu a ďalekozrakosti)
· so sluchovým postihnutím (úzky kanálik Eustachovej trubice sa zvykne upchať mazom, následkom čoho môže byť aj hluchota pri neliečení)
· s kŕčovými stavmi
· s ortopedickými problémami (prítomnosť abnormálneho kolagénu)
· s poruchami spánkového dýchania (tzv."Sleeping Apnoe")
· so stomatologickými problémami


Ďalšie možné problémy:

Štítna žľaza:
Nedostatok tyroxinu, vyplavovaného do krvi štítnou žľazou (hypotyreóza), sa vyskytuje od narodenia (1 zo 150 detí s DS) alebo sa dostaví vekom (30% z ľudí z DS) u ľudí s Downovým syndrómom všeobecne častejšie ako u bežnej populácie. Následkom vrodeného nedostatku tyroxinu a jeho neliečenia je ďaleko vyšší stupeň mentálneho postihnutia než pri bežnom Downovom syndróme. Preventívne sa robí krvný test hneď po narodení.
Pri získanej hypotyreóze (vzniká zväčša dôsledkom chronického zápalu štítnej žľazy) sú príznaky veľmi podobné symptómom Downovho syndrómu, preto je ťažko diagnostikovaný. Zanedbaním a neliečením môže dôjsť k srdcovému ochoreniu alebo k zhoršeniu mentálneho postihnutia. Pravidelnou kontrolou krvi sa dá predísť následkom.

Leukémia:
Deti s Downovým syndrómom majú 20-30x vyššiu indicenciu akútnej leukémie než bežná populácia. Jedná sa hlavne o deti do veku 5 rokov. Liečbu chemoterapiou spravidla dobre znášajú.

Alzheimerova choroba:
U ľudí s DS je zvýšené riziko Alzheimerovej choroby. Po 40-tom roku života boli u všetkých zatiaľ sledovaných odhalené neuritické plaky a klbká charakteristické pre túto chorobu. Príčin je viacero. Anomália nervového systému, ale aj genetická nerovnováha typická pre trizómiu 21.

Psychické problémy: 
U dospelých ľudí sa vyskytujú problémy s depresiou a poruchy správania, problémy s adaptáciou.

Alopecia areata:
Táto diagnóza sa u dospelých vyskytuje častejšie ako u bežnej populácie. Jedná sa o vypadávanie vlasov.

Správanie
Na správanie detí a dospelých s Downovým syndrómom sú v zásade dva protichodné názory. Jeden je, že to sú kľudné bytosti, ktoré sa dajú ľahko zvládnuť. Druhý naopak tvrdí, že sú to jedinci ťažko zvládateľní. Koexistencia týchto dvoch tak veľmi odlišných názorov odráža skutočnú pravdu o správaní ľudí s Downovým syndrómom – predovšetkým v tom, že sa jeden od druhého badateľne odlišujú. Niektorí sú mierni, iný tvrdohlaví a viacerí spadajú niekde medzi tieto dva extrémy. Jedni rodičia hovoria, že dieťa s DS sa dá zvládnuť ľahšie ako zdravé deti, iní sa stretávajú so širokou paletou výchovných problémov. 
Deti s DS dosahujú jednotlivé vývinové štádia neskôr ako bežné deti. V porovnaní s inými deťmi ich správanie nezodpovedá veku ani telesnej zdatnosti. Obdobie vzdoru, ktoré sa normálne prejavuje medzi druhým a tretím rokom, sa u dieťaťa s DS dostaví až okolo štvrtého roku života. Správanie preto môže byť oveľa deštruktívnejšie, pretože dieťa je väčšie a silnejšie. Pozorovateľa môže takéto správanie staršieho dieťaťa zaskočiť. Neexistujú však žiadne výchovné problémy, ktoré by súviseli výhradne s diagnózou Downovho syndrómu. Problémy sú v zásade podobné ako problémy, s ktorými sa môžeme stretnúť u normálnych mladších detí, a obvykle sa dajú zvládnuť jednoduchými metódami - modiﬁkáciou správania. 

Čo je to modifikácia správania?
Mnohí rodičia ani o tom nevedia, že používajú metódu modifikácie správania. Modifikacia správania môže byť trebárs to, že rodičia svoje dieťa za dobré správanie odmenia a za zlé správanie potrestajú. Niektorí rodičia v tomto smere potrebujú pomôcť nájsť čo najúčinnejšiu cestu. Pre deti je dobré, ak vedia čo sa od nich očakáva. Ak vedia čo sa od nich očakáva potom môžu svoje úsilie nasmerovať konštruktívnym a zmysluplným smerom. Modiﬁkácia správania je druh učenia a používa sa tam, kde nestačí iba samotné vysvetľovanie. 

Identiﬁkacia správania.
Prvým krokom v programe modiﬁkácia správania je sledovať, ako sa dieťa správa, a určiť, ktoré prejavy jeho správania chcete zmeniť. Musíte sa vyhnúť častým vyhláseniam o dieťati (napríklad výroky typu „je nemožná“) a namiesto toho sa zamerať na konkrétne veci, ktoré dieťa robí a ktoré vám vadia alebo z ktorých máte obavu, napr. ak vám pri nakupovaní uteká. 

Ako sa dieťa správa?
Správanie je sled prejavov, ktoré môžete pozorovať. Existujú dva druhy správania: dobré správanie, ktoré chcete podporovať a nežiaduce správanie, ktoré chcete potlačiť. V ideálnom prípade je najlepšie naučiť dieťa užitočným schopnostiam ktorými nežiaduce správanie nahradíte. 
Ako sa dá podporiť žiaduce správanie, ktoré môže byť následne odmenené. 

Podpora a následná odmena dobrého správania.
Jeden z možných spôsobov, ako podporiť dobré správanie je ukázať dieťaťu a dúfať, že to napodobí. Niektoré deti napodobňujú veľmi rady iné už menej. Niektoré deti napodobňovanie dokonca až preháňajú a to je niekedy užitočné aj využiť. Ak chcete, aby chlapec začal používať toaletu (sám chodiť na záchod) mal by mu to otecko ukázať a povedať, že to tak „chlapi robia“.  

Odmena za dobré správanie.
Ako máte dieťa odmeňovať? Najjednoduchšia odmena je pochváliť dieťa za to čo urobilo, usmiať sa a povedať: „to sa nám to podarilo“ alebo „to máme krásne suchú postieľku“ alebo „to sú ale pekné krôčiky“ atď. Všimnite si, že chváliť by sa malo správanie a nie dieťa. Zdôrazníte tým, čo chválite a neodrazí sa to na hodnotení dieťaťa. Takéto jednoduché slovné ohodnotenie býva totiž oveľa účinnejšie než si rodičia myslia. Niekedy však samo o sebe nestačí. Staršie dieťa taká jednoduchá odmena už asi neuspokojí. V tom prípade musíte ponúknuť nejakú „hmotnou“ odmenu. Môžete napríklad lepiť hviezdičky na kartičku, dávať pečiatku so smajlíkom na ruku, sladkosť, hrozienko, nezvyčajnú hračku, alebo ísť na prechádzku. Pre vynaliezavejšie deti je vhodné mať napr. systém, kde je za určitý počet bodov možné získať niečo väčšie, ale nemalo by to byť niečo veľké ani drahé. Získať veľkú odmenu by pre dieťa nemalo byť príliš ľahké a jednoduché, menší darček by však mal byť rozumne dostupný, aby dieťa malo chuť sa oňho snažiť. 
Systém odmeňovania mal by byť dopredu dobre premyslený. Známky, žolíky a bodovacie tabuľky mali by byť už dopredu pripravené už na začiatku. Program modiﬁkácie správania je proces, kedy môže nastať situácia, že bude nutné bodovací systém občas pozmeniť a to v prípade, že bude zrejme, že dieťa čaká na odmenu príliš dlho, alebo naopak dostáva odmenu príliš často. Systém odmien používajte tak dlho, pokým to bude dieťa baviť; záujem určite stratí vo chvíli, keď na nejaký čas dosiahnete požadované správanie. Keď už nebudete dávať dieťaťu odmeny neprestávajte ho chváliť. 

Potlačenie nežiaduceho správania 
Potlačenie nežiaduceho správania spôsobuje rodičom veľa ťažkostí a starostí. Často neuvedomujúc si odmeňujú zlé správanie a robia presný opak toho, čo chcú dosiahnuť. Inokedy sa snažia zlé správanie odstrániť neúčinným spôsobom. 

Čo nepomáha
Ako sa zbaviť nežiaduceho správania? Častým javom býva, že rodičia deťom nadávajú alebo sa s nimi hádajú. Väčšina rodičov by sa asi zhodla na tom, že to nepomáha. Dôvod je ten, že deti nezriedka chápu akýkoľvek prejav záujmu rodičov ako odmenu. Čim viac sa snažia upútať pozornosť rodiča. Samozrejme, že radšej počúvajú chválu; pre deti ale môže byť odmenou akákoľvek pozornosť, ba dokonca aj nadávanie. 
Niektorí rodičia začnú dieťa dokonca biť, neskôr však pochopia a prídu na to, že ani bitie nepomáha. Z toho sú nahnevaní, pretože sa domnievajú, že je to ten najkrajnejší spôsob, ktorý môžu použiť. Dôvod, prečo bitie nepomáha, tkvie práve v tom, že ide o krajné riešenie. Je to nepríjemné nielen pre dieťa, ale i pre jeho rodiča. A väčšina detí si to uvedomuje. Potom čo rodič svoje dieťa udrie, cíti nepochybne určitú vinu, a tak keď výprask prestane bolieť, dieťa môže mať úžitok zo súcitu, ktorý kajúci sa rodičia k nemu cítia. Výprask môže mať v niektorých prípadoch okamžitý účinok, ale nedá sa ním upraviť opakujúce sa nežiaduce správanie.

Ako na to ?
Čo teda môžu rodičia robiť, keď tradičné metódy nepomáhajú? 
Prvá vec, ktorú sa sami musia naučiť je nerobiť nič. Deti sa urputne snažia vynútiť si pozornosť hoci aj v podobe bitia a kriku. Dokedy ju nezískajú mnohé prejavy správania sa zmiernia, alebo úplne sa stratia. Prehliadať také správanie je veľmi ťažké. Otázkou zostává, či je vôbec možné, aby rodičia správanie svojich detí úplne ignorovali. Môžete sa však pokúsiť predstierať, že správanie nevidíte. Až sa dieťa prestane predvádzať, pokračujte v normálnom rozhovore a nedajte najavo svoju nespokojnosť a rozpačitosť nad správaním svojho dieťaťa, ale naďalej s dieťaťom komunikujte. 
Sú situácie, kedy správanie dieťaťa sa už nedá prehliadať. Ak je dieťa natoľko aktívne, alebo deštruktívne, že by si mohlo ublížiť, alebo by mohlo niečo poškodiť, nemôžte ho už ignorovať. Možno vás tak nahnevá, že budete mať strach, že sa neudržíte a ublížite mu. V takýchto situáciách musíte dieťa odviesť niekam, kde mu nemusíte poskytovať odmenu v podobe svojej pozornosti. 
Tejto technike sa hovorí „oddychový čas“ (time-out) a spočíva v tom, že dieťa nenásilne odvediete preč zo svojej spoločnosti. Cieľom tejto techniky nie je vyvolať u dieťaťa strach, ale jednoducho ho vyviesť z prostredia, ktoré jeho počínanie podnecuje. Najpríjemnejším prostredím pre tento druh odpočinku je detská izba. Nechajte tam dieťa tak dlho, pokým sa obaja neukľudníte. Pokým je dieťa v izbe, ignorujte plač a krik. Pokojným hlasom dieťaťu oznámte, že ho nepustíte pokým sa neukľudní resp. pokým nespolupracuje. Môžete počkať pokým neprestane a až po ukľudnení môže dieťa opustiť detskú izbu. Niektoré deti majú sklon ničiť (detskú izbu)vtedy je lepšie ich odviesť do inej miestnosti. Po návrate do detskej izby resp. po ukľudnení nežiadajte od dieťaťa ospravedlnenie a neukladajte trest. Buďte priateľský a tvárte sa, že sa nič nestalo. 
V situáciách, kedy „oddychový čas“ sa nedá použiť môžete na ukľudnenie agresívneho správania dieťaťa skúsiť inú metódu. Podržte dieťaťu pevne ruky pozdĺž tela a počítajte do 15. Potom zovretie uvoľníte. Ak správanie pokračuje zopakujte to. Táto metóda sa nazýva „krátke obmedzenie“. V čase keď držíte dieťa nehovorte s ním. Cieľom je prerušiť dieťaťu radosť z voľnosti a pobehovania. 

Ak sa dieťa správa agresívne, je to pre rodičov veľká záťaž. Ako si s tým poradiť? Prečo sa tak správa? Ako možno jeho správanie zmeniť?


HĽADANIE PRÍČINY
Hovor so svojím dieťaťom! Snaž sa zistiť, čo jeho agresívne správanie vyvoláva. Dôležité informácie možno získať aj pomocou neverbálnej komunikácie pri hre s bábikami, obrázkami alebo podobne.
Aký je jeho obraz samého seba? Ako seba vníma? Sú jeho priatelia alebo vzory tiež agresívne?
Spýtaj sa svojho dieťaťa, ako mu môžeš pomôcť! Ber jeho nápady, podnety a všímaj si, kde by si našiel nejaké realizovateľné východiskové body.

STAROSTLIVO POZORUJ!
Jedná sa o „pravú“ agresiu (konanie, ktoré je zamerané voči niekomu), alebo je správanie len zle interpretované kvôli problémom v dorozumievaní? Je agresia výrazom frustrácie, lebo dieťaťu príliš málo rozumieme? Musí sa dieťa eventuálne brániť? Tiež na tieto problémy sa treba pozrieť, ale pretože ich príčina je iná je treba vyvodiť iné dôsledky.

SÚCIT, POCHOPENIE, REŠPEKT A TOLERANCIA
Deti, ktoré vykazujú agresívne správanie, majú často málo pochopenia pre problémy a city svojich blížnych. Pokús sa svojmu dieťaťu vštepovať empatiu, súcit, pochopenie a rešpekt. Základným predpokladom pre to, aby sa to podarilo, je, že sa budeš snažiť svojmu dieťaťu rozumieť!
Stále znova mu objasňuj, že každý človek má emócie a že sú dôležité. Vštepuj svojmu dieťaťu toleranciu a sám buď tiež tolerantný. Každý človek je iný a smie takým byť.

DÔSLEDKY A PRIEHĽADNOSŤ
Nastavte jasné požiadavky a zreteľné očakávania. Dajte okamžite najavo, že nebudete tolerovať nijaké agresívne správanie a že to bude mať okamžité dôsledky:
· Okamžite sa prestanete spoločne hrať.
· Okamžite sa pôjde domov bez toho, aby opakovane hrozilo alebo ohlasovalo niečo podobného, ale tiež bez veľkého divadla.
· Dôležitá je pritom samozrejmá, tichá dôslednosť.

OSPRAVEDLNIŤ SA
Ak dieťa ešte nie je schopné ospravedlniť sa, alebo to slovne ešte nevie, pomôžte mu s tým! Veľmi dôležité je dieťa nezahanbovať, ale dať mu jasne najavo, že také správanie nie je v poriadku! 
VÝZNAM PRÍKLADU
Buďte si vedomí toho, že ste pre svoje dieťa príkladom a žite to, čo vravíte!
Riešte svoje problémy a konfrontácie nenásilným a kooperatívnym spôsobom.
Podporujte hry, ktoré nemajú za cieľ súťaž alebo konkurenciu.

HRANIE ROL
Pre nácvik je nevyhnutným nástrojom hranie úloh. Hrajte sa so svojím dieťaťom a striedajte si roly. Tak sa dieťa formou hry učí, aké to je, keď človek musí znášať agresívne správanie.

POZITÍVNA SPÄTNÁ VÄZBA
Dávaj svojmu dieťaťu pozitívnu spätnú väzbu pri každom vydarenom čine:
- Keď dieťa prejaví súcit.
- Keď vyjadrí primeraným spôsobom svoje city.
- Keď nájde pozitívne riešenie problému.
-Keď mierumilovne vyrieši nejakú konfliktnú situáciu.
Pozitívna spätná väzba robí zázraky! Trvalo posilňuje správanie a je oveľa účinnejšia ako potrestanie. V každom prípade sa vyhýbaj zahanbovaniu.
Tvoje dieťa je vždy v poriadku!
Zostaň predovšetkým realistom. Zmeny potrebujú čas. Pokoj a trpezlivosť pomôžu tvojmu dieťaťu dopracovať sa k istote a stabilite.
Za každej situácie mu ukazuj svoju lásku a podporu, predovšetkým v krízových situáciách, práve vtedy, keď dieťaťu musíš povedať, že jeho správanie nie je v poriadku. Tvoje dieťa je vždy v poriadku!

Z nemčiny preložila MARCELA FREIOVÁ
GUNDULA MEYEROVÁ-EPPLEROVÁ, ergoterapeutka
Prevzaté z časopisu Leben mit Down-Syndrom, Bonn 2006/ č. 53 (september 2006)

Downov syndróm - webové stránky
www.downovsyndrom.sk - Oficiálna stránka Spoločnosti Downovho Syndróm 
www.downsyndrom.cz 
www.socia.sk 

Časopis Slnečnica
Na Slovensku existuje klub rodičov detí s Downovým syndrómom

Zdroje
https://sk.wikipedia.org/wiki/J%C3%A9r%C3%B4me_Lejeune 
https://www.genetickesyndromy.sk/syndromy/downov-syndrom/


Vypracovala: Mgr. Tatiana Kohútiková
                 Špeciálny pedagóg CPP Zvolen

